Darvino rezervatas
Darvino rezervatas (rus. Дарвинский заповедник) – saugoma gamtos sritis Rusijoje, Vologdos ir Kostromos srityse, apima didelį pusiasalį, iš šiaurės vakarų įsiterpusį į Rybinsko tvenkinį. Sudarytas 1945 m. ir pavadintas biologo Čarlzo Darvino garbei. Nuo 2002 m. patenka į pasaulio biosferos rezervatų tinklą. Rezervato administracija – Boroko kaime (Vologdos sr., Čerepoveco raj.). Rezervatas įkurtas Mologos–Šeksnos žemumoje, laukinės gamtos plotuose, kurie 1941 m. buvo apjuosti Rybinsko tvenkinio vandenų. Rezervatas apima tiek sausumą, tiek tvenkinio vandenis, gausybę priekrančio įlankų, pusiasalių, salelių. Rezervate sutinkami rudieji lokiai, šernai, kiaunės, ūdros, vilkai, lapės, opšrūs, kiškiai, voverės, šermuonėliai. Įsteigta kurtinių veisykla. Iš retųjų, saugomų gyvūnų Darvino rezervate gyvena: juodieji gandrai, žvyrės, didieji apuokai, dirviniai sėjikai, gyvatėdžiai, sakalai keleiviai ir kt. Priekrantėse gausu plūduriuojančių durpinių salų.